আহমেদ সুকর্ন ইন্দোনেশিয়ার প্রথম প্রেসিডেন্ট। তিনি ইন্দোনেশিয়ার জাতির জনক। ১৯৪৫ থেকে ১৯৬৭ সাল পর্যন্ত তিনি ইন্দোনেশিয়ার প্রেসিডেন্ট হিসেবে দায়িত্ব পালন করেছেন। একসময় ইন্দোনেশিয়া ছিল ব্রিটিশ, পর্তুগিজদের উপনিবেশ। তাদের হাত থেকে ক্ষমতা নিয়ে ডাচরা এখানে উপনিবেশ গড়ে তোলে। সুমাত্রা, জাভা, বোর্নিও, সিলিবিস, মালাক্কা, বলিদ্বীপসহ এরকম প্রায় একশ’ দ্বীপ নিয়ে ইন্দোনেশিয়া গঠিত। ওলন্দাজদের হাত থেকে দেশকে মুক্ত করার জন্য আহমেদ সুকর্ন ১৯২৭ সালে ‘ইন্দোনেশিয়ান ন্যাশনাল পার্টি’ গঠন করেন। দ্বিতীয় বিশ্বযুদ্ধের শুরুতে ওলন্দাজরা জার্মানদের কাছে পরাজিত হলে ১৯৪১ খ্রিস্টাব্দে জাপানের সামরিক সহযোগিতায় আহমেদ সুকর্ন আন্দোলন শুরু করেন। জাপানও দীর্ঘদিন এই ভূখণ্ড দখল করে রেখেছিল। দ্বিতীয় বিশ্বযুদ্ধে জাপান পরাজিত হলে ১৯৪৫ খ্রিস্টাব্দের ১৭ আগস্ট সুকর্নর নেতৃত্বে ইন্দোনেশিয়ার জাতীয়তাবাদী দল স্বাধীনতা ঘোষণা করে। দেশ স্বাধীন হলে আহমেদ সুকর্ন ইন্দোনেশিয়ার প্রেসিডেন্ট নিযুক্ত হন। ১৯৬৩ সালে তিনি নিজেকে আজীবনের প্রেসিডেন্ট ঘোষণা দিয়েছিলেন। কিন্তু দেশের মধ্যে কমিউনিস্টদের সঙ্গে সম্পর্ক থাকার কারণে যুক্তরাষ্ট্র তাকে মেনে নেয়নি। ১৯৬৮ সালে জাতীয় ও আন্তর্জাতিক রাজনৈতিক চক্রান্তের কারণে সুকর্ন রাজনৈতিক জীবন থেকে অবসর গ্রহণ করতে বাধ্য হন। সুকর্নের পুরো নাম কুসনো সুসরোদিহার্দজু। তার জন্ম ১৯০১ সালের ৬ জুন, মৃত্যু ১৯৭০ সালের ২১ জুন। তিনি বান্দুং টেকনিক্যাল কলেজ থেকে সিভিল ইঞ্জিনিয়ারিংয়ে ডিগ্রি লাভ করেন। বিশ্ববিদ্যালয়ে পড়ার সময়েই তিনি রাজনীতিতে জড়িয়ে পড়েন। তার শাসনামলেই ইন্দোনেশিয়া একটি আধুনিক রাষ্ট্র হিসেবে বিশ্বের দরবারে মাথা উঁচু করে দাঁড়ায়।